钦定古今图书集成/理学汇编/学行典/第072卷 > 来知德省心录 > 《静学斋序》梁·潜
## 钦定古今图书集成/理学汇编/学行典/第072卷 > 来知德省心录 > 《静学斋序》梁·潜

予在禁林七年，得交游之士二人焉，乌江蒋君用文、
姑苏赵君友同也。二人者，忠信慈厚，其造诣修饬于
道者，何道而能然也？意其质性自然。一日过蒋君，见
其名斋曰“静斋”，然后知其所以进德者在此也。於乎！
静者，德之基也。先儒以为养得至静之极，则自然包
括宇宙，终始古今。濂溪、周子上承孔孟之绪，其示学
者亦惟在于主静。夫所谓静者，非静而不动之谓也。
无欲则静，静之中而动理具焉。故虽古今之远，宇宙
之大，千变万化之无穷，涵之于吾心者，不见其有馀
也。由是以御天下之至动，而不见其扰；理天下之至
繁，而不见其棼。所谓“渊默而雷奋”者，动之中、静之理，
所以行也。“静体而动用，静存而动行”，此诚意正心之
事，而蒋君达此其过人也，宜哉！诸葛武侯谓“才须学
而学须静”者，周子之言非有取诸彼。然吾观蒋君之
贤，益有征乎其言也。蒋君与人处，洞然不为深隐，人
人爱悦之。二人者中情甚相似，皆善文辞，皆有得于
静者。因读《静学斋》诗，喜而为之序，既以得蒋君，又书
以质之赵君也。